ኢትዮጵያና የተባበሩት አረብ ኤምሬትስ የብድር ስምምነት ተፈራረሙ
አዲስ አበባ፡- በኢትዮጵያ መንግሥትና በተባበሩት አረብ ኤምሬትስ መካከል ከሁለት መቶ ሺ በላይ ጥቃቅንና አነስተኛ ኢንተርፕራይዝ አንቀሳቃሾችን የሚያግዝ የሦስት ነጥብ ሁለት ቢሊዮን ብር የብድር ስምምነት ተፈረመ፡፡ስምምነቱ በገንዘብ ሚኒስትር አሕመድ ሺዴና በተባበሩት አረብ ኤምሬትስ ከሊፋ ፈንድ የቦርድ ዳይሬክተሮች ኃላፊ ሁሴን ጃሲም አላኖዋይስ መካከል ትናንት ተፈርሟል፡፡ በሥነሥርዓቱ ላይ የገንዘብ ሚኒስትር አሕመድ ሺዴ እንደገለፁት፣ በብድር የተገኘው ሦስት ነጥብ ሁለት ቢሊዮን ብር ወይም አንድ መቶ ሚሊዮን ዶላር በግብርና፣ በእንስሳት ሀብት፣ በኢንዱስትሪ እና በሌሎችም ዘርፎች ለተሰማሩ ጥቃቅንና አነስተኛ ኢንተርፕራይዝ ልማት አንቀሳቃሾች ድጋፍ ይውላል፡፡ ለወጣቶች የሥራ ዕድል ፈጠራ በተለይም ጀማሪ የሆኑትን ለማገዝ፣ የግል ዘርፉን ልማት ለማበረታታት፣ ኢንተርፕራይዞችን ለማነቃቃት፣ ፈጠራዎችን ለመደገፍ እንዲሁም ሴቶችንና ወጣቶችን ለማብቃትም እገዛ ያደርጋል፡፡ከ200 ሺ በላይ
ጥቃቅንና አነስተኛ ኢንተርፕራይዝ
አንቀሳቃሾች በስምምነቱ ተጠቃሚ
እንደሚሆኑ የጠቆሙት ሚኒስትሩ፣
«የብድር ስምምነቱም በረጅም
ጊዜ የሚከፈል እና
አነስተኛ ወለድ ያለው ቀላል ብድር ነው» ብለዋል፡፡ የሁለቱ አገራት ጠንካራ ወዳጅነት ከጊዜ ወደ ጊዜ ይበልጡን እየተጠናከረ መምጣቱን የጠቆሙት ሚኒስትሩ፣ በአሁኑ ወቅትም የተባበሩት አረብ ኤምሬትስ በኢትዮጵያ የመጣውን ለውጥ በልማት ፋይናንስ፣ በንግድና ኢንቨስትመንት እንዲሁም በቀጠናዊ ሰላም ትብብር በመደገፍ ላይ ስለመሆናቸውም አብራርተዋል፡፡የአሁኑ ስምምነት ኢትዮጵያ
በጠቅላይ ሚኒስትር ዶክተር
ዐቢይ አህመድ አመራር
ለጀመረችው ፖለቲካዊ፣ ማህበራዊና
ኢኮኖሚያዊ ለውጥ ትልቅ
አስተዋጽኦ እንደሚኖረው ጠቁመው፣
በተለይ አገር በቀል የኢኮኖሚ ማሻሻያው የትኩረት አቅጣጫ ድጋፍ የሚቸር ስለመሆኑም አመላክተዋል፡፡የተባበሩት አረብ ኤምሬትስ ከሊፋ ፈንድ የቦርድ ዳይሬክተሮች ኃላፊ ሁሴን ጃሲም አላኖዋይስ በበኩላቸው፣ «በኢትዮጵያና በተባበሩት አረብ ኤምሬትስ መካከል ያለው ሁለንተናዊ ወዳጅነት ምሳሌ መሆን በሚችል ደረጃ ደርሷል፣ ይህ ስምምነትም የሁለቱ አገራት መሪዎች ራእይ አካል ነው» ብለዋል፡፡ ለኢንተርፕራይዝ ልማት በተለይ ለወጣቶች ትኩረት መስጠት ለአንድ አገር ሁለንተናዊ ልማት ዘርፈ ብዙ ፋይዳ እንዳለው የጠቆሙት ኃላፊው፣ ይህ ፕሮጀክትም ለኢትዮጵያ ወጣቶች ልማት፣ ለሥራ ፈጠራም ሆነ ኢኮኖሚዋን ለማጎልበት አስተዋጽኦ እንደሚኖረው አስታውቀዋል፡፡አዲስ ዘመን የካቲት 17/2012ታምራት ተስፋዬ